Man beweer hy het vrou uit selfverdediging vermoor | Netwerk24
Deur Jana Breytenbach 29 Mei 2019 12:47
'n Man van Khayelitsha sê hy het sy vrou uit selfverdediging doodgemaak toe sy hom tydens 'n stryery met 'n mes aangeval het.
Hy was bang die gemeenskap sou hom hieroor doodmaak en het dus haar lyk opgekap en op verskillende plekke in Khayelitsha gegooi, het hy Dinsdag in die hooggeregshof in Kaapstad aangevoer.
Goodman Nobade (57) ontken skuld op aanklagte van aanranding met die doel om ernstig te beseer, moord en regsverydeling.
Hy sê hy het homself verdedig toe sy gemeneregvrou, Agnes Msiza (38), hom in April 2017 in hul huis in Site B, Khayelitsha, aangeval het.
Die polisie het op 1 Junie 2017 die kop en linkerdybeen in 'n oop stuk veld gevind.
Goodman Nobade (58), wat sy gesig met 'n handdoek probeer bedek het, staan in die beskuldigdebank in die hooggeregshof in Kaapstad. Foto: Son
Luidens die lykskouingsverslag was die kop by die derde rugwerwel afgesny. Die brein en oë was toe reeds so ver ontbind dat dit 'n vloeistof was. Die kop was toegedraai in 'n swart lap, 'n wit doilie, 'n pienk serp en pienk broekie en 'n swart-en-blou plastieksak. Daar was geen beserings aan die skedel nie.
Die dybeen is 47 cm lank en is onder die heupbeen afgesny. Dit was in 'n swart-en-groen plastieksak toegedraai.
Volgens die forensiese patoloog kon sy nie die oorsaak van dood bepaal nie.
Volgens die staat het Msiza in September 2016 'n aansoek om 'n beskermingsbevel teen Nobade by die hof in Khayelitsha ingedien nadat hy haar glo aangerand het met die doel om haar ernstig te beseer. Luidens die opsomming van wesenlike feite voer die staat aan dat Nobade Msiza verskeie kere verbaal en fisiek mishandel het.
Msiza het in September 2016 in die aansoek om die beskermingsbevel getuig, en dit is toegestaan. Nobade wou egter nie die bevel onderteken toe dit aan hom bedien is nie.
Hierna, voer die staat aan, het hy haar vermoor.
Hy het die moord verbloem deur die toneel skoon te maak en van die lyk ontslae te raak.
Hy het nadat hy in hegtenis geneem is 'n verklaring by die polisie afgelê.
Hy het aan verskeie mense vertel Msiza is na 'n begrafnis in De Doorns en het nie na Kaapstad teruggekom nie.